王炎
和许尉小洞庭韵
少时耕钓为生涯，早知臭腐空神奇。
一丘一壑有佳处，人弃我取如拾遗。
晚将数雏就斗食，非愿厚禄多如茨。
山林习气今尚在，前身疑是王献之。
君王垂拱似虞夏，朝野多暇时雍熙。
公庭日晡鸟鹜散，屐齿小穿山径蹊。
隐仙一见即首肯，百钟索酒倾琉璃。
湖山亦为开画笥，烟霏空翠俱熹微。
幼舆风度极洒洒，计然策画徒规规。
苍松奋鬣倚风啸，候雁张羽粘天飞。
君山洞庭日在眼，不复引领巴丘西。
急呼泓颍共着语，境胜颇与诗相宜。
诗成却忆梅子真，乌用一官黄绶为。
江头谁是吹笛叟，为公度此琼瑶词。
唤起群龙出平湖，属渠扶柂从东归。